《如宁庵》
宋代·孙应时

川原相萦纡，林谷递深秀。
步迎流水声，聒聒新雨后。
怆然瞻故丘，乔木百年旧。
精庐跨略彴，苔竹故幽茂。
忆昔戏绿阴，怡悦年方幼。
蹉跎今白发，寒暑厌相寇。
区区济物心，已矣真大谬。
请寻遂初赋，泉石长枕潄。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。